VVVVVV/eo

VVVVVV estas videoludo sendepende kreita de Terry Cavanagh kaj publikigita en 2010. Ĝi estas disponebla por Linux, macOS, Windows, Nintendo 3DS, Nintendo Switch, PlayStation Vita, PlayStation 4, Android kaj iOS, inter aliaj. Ĝi unue konstruiĝis en Adobe Flash, kaj pli poste portiĝis al C++ en 2011 pere de la helpo de Simon Roth.

VVVVVV estas enigma platformludo; la ludanto devas gvidi la ĉefrolulon, Kapitano Viridiano, tra diversaj areoj plenaj je danĝeraĵoj por savi riajn samŝipanojn. Por fari do, oni renversas la graviton, anstataŭ salti. Inter la malhelpoj estas diversaj malamikoj kiuj moviĝas tien kaj reen, kaj pintaĵoj kiuj vundas Viridianon. Tra la vojo, la ludanto povas provi akiri nedevigajn kolektaĵojn, konatajn angle kiel shiny trinkets. Kiam Viridiano mortas, ri estos sendita reen al la antaŭa kontrolpunkto kaj unu aldoniĝos al la mortkvanto, sen alia puno — ne estas antaŭmetita kvanto de vivoj.

La 10-an de januaro, 2020, la fontkodo publikiĝis por la deka datreveno de la ludo.

Etimologio kaj prononco
La origino de la nomo de VVVVVV ne estas plene konata, sed pluraj teorioj ekzistas por klarigi ĝin. Iu diras, ke ĝi reprezentas la ses skipanojn, kies nomoj ĉiuj komenciĝas per V; alia pretendas, ke la nomo reprezentas pikaĵojn, la plej ofta obstaklo en la ludo.

Kiam la ludo estis prototipo kaj ankoraŭ titoliĝis VVVVVVVV, Terry Cavanagh asertis ke la prononco de la nomo estis simple “vo” (angle: vee). Iuj ankoraŭ uzas tiun prononcon, sed aliaj prononcoj estas uzataj, ekzemple la nomo de la litero ses fojojn, aŭ simple “la litero V ses fojojn” (angle: the letter V six times).

Versioj de Nicalis
Versioj de VVVVVV por platformoj de Nintendo kaj Sony estas traktataj de Nicalis, firmao konata pro ĝiaj portado kaj eldonado de sendependaj ludoj ĉe ludkonzoloj. Tiuj eldonoj baziĝas sur la kodo de versio 2.1. En ĉiuj Nicalis-aj eldonoj de la ludo, la antaŭinkluzivitaj propraj niveloj estas haveblaj, sed mankas nivelo-redaktilo.

La versio de la ludo por Nintendo Switch ruliĝas je 60 kadrojn sekunde, kaj ankaŭ enkondukas novan du-ludantan reĝimon; tamen, tiuj aldonoj estas kritikitaj de iuj VVVVVV-ludantoj. La nova kadrorapido, aparte, estas kritikata pro mistraktado de fiziko, kio kaŭzas malakordon kun la originalaj komputilaj versioj.

Japana versio
Versio de VVVVVV plene tradukita en la japanan estis kreita de Nicalis en 2016 por Nintendo 3DS, kaj poste Nintendo Switch. La japana versio por Nintendo Switch, iom nelaŭnorme, estas memstara aĉeteblaĵo, aparta de la “internacia” versio. La japana traduko ne estas havebla ĉe platformoj de Sony.

Aliaj versioj
VVVVVV eldoniĝis por aparatoj iOS kaj Android en junio 2014. Kvankam tiuj eldonoj baziĝis sur la malnova Adobe Flash-versio de la ludo, ili enhavas la antaŭinkluzivitajn proprajn nivelojn de la version 2.1, sed ne nivelo-redaktilon. Planoj ekzistas por ĝisdatigi tiujn versiojn al la moderna kodobazo de C++.

En la sama monato, senpaga versio de VVVVVV, titolita VVVVVV: Make and Play Edition (“Eldono de kreado kaj ludado”) estis eldonita de Cavanagh por Microsoft Windows, macOS, kaj Linux. Tiu versio ebligas nur krei kaj ludi proprajn nivelojn, kaj forlasas la ĉefan ludon.

Neoficialaj versioj
Diversaj neoficialaj portoj kaj “retro-rekreaĵoj” de la ludo ekzistas. Kelkaj elstaraj estas:
 * Du rekreaĵoj por Commodore 64 (demonstraĵa versio fare de Paul Koller, kaj pli posta preskaŭ-kompleta rekreaĵo de la grupo Laxity)
 * Porto de la originala kodo al Sega Dreamcast, fare de Gustavo Aranda
 * Alia porto de la kodo al Xbox One, fare de tunip3

Eksteraj ligiloj

 * Oficiala retejo (angle)

Vidu ankaŭ

 * Historio de versioj de VVVVVV
 * VVVVVV: Community Edition